
Hétfőn újra Müpa Egyetemi Nap – Feltörekvő hazai előadók, backstage-túrák, műhelytitkok és kedvezmények is várják a diákokat

[bookmark: _GoBack]Szeptember 28-án újra az egyetemistáké a Müpa, az intézmény – ahogy 2023 óta minden évben – idén is megnyitja kapuit a felsőoktatásban tanuló, kultúra iránt érdeklődő diákok előtt. Az ingyenes eseményen – amelyre már most érdemes online jelentkezni – úgy láthatják az intézményt, ahogyan máskor soha: a szakemberek által vezetett backstage-túrákon ugyanazokat a titkos zugokat és utakat járhatják be, mint kedvenc művészeik a fellépések előtt. Azok, akik a kihívásokat keresik, kipróbálhatják a ház születésnapjára készült társasjátékot, míg a zenerajongók háttérsztorikat és egy extra meglepetést ígérő minikoncert-sorozatot hallgathatnak meg három hazai előadó, INDIGO, gyuris és Szalai jóvoltából.

A Müpa jóval több titkot, történetet és szakmai területet rejt annál, mint ami a nézőtérről sejthető: az itt dolgozó szakemberek évadonként több mint 1500 esemény megvalósításáért felelnek, a produkciók létrejöttéhez pedig a jogi, marketinges, rendezvényszervezői és gazdasági háttérmunka éppúgy nélkülözhetetlen, mint a magas színvonalú technikai tudás és a legmodernebb eszközpark. Az idei Müpa Egyetemi Napon éppen ez a sokak számára ismeretlen világ kerül reflektorfénybe: a résztvevők a Müpa munkatársainak és vezetőinek kíséretében többféle backstage-túrán nyerhetnek betekintést abba, mi minden történik egy-egy előadás előtt, közben és után.
A tematikus séták során egyesek bejárhatják azt az utat, amely a művészbejárótól az öltözőkön át egészen a szinte mindennap változó, más és más produkciót befogadó Bartók Béla Nemzeti Hangversenyterem pódiumáig vezet. Mások a Nemzeti Filharmonikus Zenekar próbájára pillanthatnak be, sőt, a jelentkezők a Fesztivál Színház világát is felfedezhetik: a legmodernebb színpadtechnikáért felelő stáb feladataival és minden rejtett, ám mégis kulcsfontosságú berendezéssel együtt. A terem színfalai mögé is indul túra: bármilyen kérdés merülne fel a résztvevőkben a marketinggel, a rendezvényszervezéssel és a produkciók koordinálásával kapcsolatban, a Müpa vezető szakemberei biztosan meg tudják majd válaszolni, és még azt is megmutatják, hogyan készül közelgő előadásaira a Recirquel társulata. Az intézményvezetés komplex háttere iránt érdeklődők többek között a pénzügyi folyamatokról, a szervezetfejlesztésről és a stratégiai döntésekről szerezhetnek ismereteket, de kiderül az is, milyen feladatok adódhatnak a munkafolyamatok során a szerződések előkészítésétől egészen a művészek színpadra lépéséig.
A kulisszák mögé betekintő kirándulásokon megszerzett tudást élesben is lehet gyakorolni a Müpa saját fejlesztésű stratégiai társasjátékán keresztül: AZ ÉVAD izgalmas pillanatokat ígér azoknak, akik be merik vállalni, hogy ezúttal az ő döntéseiken múlik a telt ház. 
Az esemény persze idén sem marad művészek és zene nélkül. Kersner Máté három feltörekvő hazai előadót kérdez többek között a Müpához kötődő emlékeikről, személyes tapasztalataikról, útkeresésükről. A beszélgetéseket különleges minikoncertek követik: INDIGO (Halász Emese) műfajokon átívelő hangzásvilága ezúttal Blaize közreműködésével varázsolja el a közönséget, a hazai underground színtéren is otthonosan mozgó Szalai (az OTL és az Ibbi Academy alapító tagja) Tóth Dóri hegedűművésszel lép színpadra, míg gyuris (Gyuris Bence) Sgroi Cristiano gitáros kíséretében, őszinte, érzékeny dalokkal járja körül mindazt, ami a fiatal generációkat foglalkoztatja. Érdemes a tekintetet végig a színpadra szegezni: a fellépések után extra meglepetés jár a résztvevőknek.
Akik pedig később is szeretnének előadást nézni a Müpában, diákigazolványuk felmutatásával több programra is kedvezménnyel, 1000 Ft-ért vásárolhatnak jegyet az esemény napján: többek között Szakács Gergő, Emmet Cohen és a The Klezmatics koncertjeire, a Győri Balett NOSFERATU című produkciójára, valamint a Liszt Ünnep megjelölt rendezvényeire.
Az eseményről és a diákkedvezményről további részletek a Müpa Egyetemi Nap 2026 programoldalán olvashatók.

Müpa

A Müpa Európa egyik legismertebb kulturális márkája és egyik legmodernebb kulturális intézménye, amely már több mint húsz éve fogja össze egyedülálló módon a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy világszínvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, kiemelkedően magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek, ősbemutatók létrehozását is kezdeményezi, ösztönzi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Fennállásának huszadik évfordulója alkalmából megrendezett előadás-sorozata, a Müpa 20 – Generációk ünnepe kiemelkedő szakmai és közönségsikert aratott, és elnyerte az év zenei eseményéért járó Bartók Rádió Zenei Díjat. Példaértékű tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúraszerető és -fogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:

